1. Il-Kunsill japprova r-rapport ta' implimentazzjoni tal-2015 dwar il-Pjan ta' Impenn ta' 5 snin bejn l-UE u l-Pakistan. Waqt li tfakkar fil-Konklużjonijiet tagħha tal-2012 u tal-2013, l-UE ttenni l-impenn tagħha kemm għat-tisħiħ tad-demokrazija kif ukoll għall-intensifikazzjoni tar-relazzjonijiet mal-Pakistan. Il-Kunsill jilqa' li d-djalogu mal-Pakistan sar aktar mifrux u aktar profond f'dawn l-aħħar snin dwar firxa wiesgħa ta' kwistjonijiet, inklużi l-ġlieda kontra t-terroriżmu, id-diżarm u n-nonproliferazzjoni, u l-ġestjoni tal-migrazzjoni. L-UE tistenna bil-ħerqa li tissokta d-djalogu tagħha mal-Pakistan dwar din il-firxa ta' kwistjonijiet u tfakkar fl-importanza li hi tagħti lill-implimentazzjoni sħiħa u effettiva tal-Ftehim ta' Riammissjoni bejn l-UE u l-Pakistan. Il-Kunsill jinnota li l-Pakistan ibbenefika b'mod konsiderevoli minn aċċess preferenzjali għas-suq tal-UE fl-iskema GSP+, b'żieda fl-esportazzjonijiet lejn l-UE ta' aktar minn EUR 1 biljun fl-2014. 2. Il-Pakistan għandu rwol sinifikanti x'jaqdi fil-progress fir-relazzjonijiet politiċi, ekonomiċi u kummerċjali fir-reġjun, li jistgħu jagħtu kontribut għat-tkabbir, l-istabbiltà u l-paċi fiċ-Ċentru u n-Nofsinhar tal-Asja. L-UE tilqa' l-fatt li l-Pakistan ser jospita l-laqgħa Ministerjali li jmiss tal-'Qalba tal-Asja' ('Heart of Asia') f'Islamabad aktar tard din is-sena u l-passi pożittivi li ttieħdu għal involviment kostruttiv mal-Gvern tal-Afganistan. Il-Kunsill iħeġġeġ lill-Pakistan ikompli dawn l-inizjattivi u jistinka sabiex jiffaċilita t-taħditiet ta' paċi mmexxija mill-Afganistan u li jappartjenu lill-Afganistan. Barra minn hekk, l-UE tappella lill-Pakistan biex jagħti kontribut attiv għall-isforzi internazzjonali fil-qasam tas-sigurtà nukleari, in-nonproliferazzjoni u d-diżarm. 3. Il-Kunsill jilqa' l-ewwel żjara mir-RSUE għad-Drittijiet tal-Bniedem fil-Pakistan f'Ottubru 2014 u jappella lill-Pakistan biex jagħti prijorità lil u jieħu aktar azzjoni għar-rispett, il-ħarsien u l-promozzjoni tal-libertà ta' reliġjon jew twemmin, id-drittijiet ta' persuni li jappartjenu għal minoranzi, id-drittijiet tan-nisa u d-drittijiet tat-tfal u l-libertà ta' espressjoni, inkluż għall-ġurnalisti u d-difensuri tad-drittijiet tal-bniedem. L-UE hija mħassba dwar il-miżuri reċenti li l-Pakistan ħa fejn jidħlu gruppi tas-soċjetà ċivili u dwar l-introduzzjoni ta' proċessi li jillimitaw il-libertà ta' NGOs nazzjonali u internazzjonali li joperaw. L-UE tisħaq ukoll dwar l-importanza ta' rispett lejn il-prinċipji umanitarji bażiċi. 4. L-UE tilqa' l-progress tal-Pakistan f'dak li għandu x'jaqsam mal-programm tal-FMI tagħha. Il-Kunsill jappella lill-Pakistan biex jibni fuq dan billi jwettaq aktar riformi ekonomiċi. 5. L-UE tirrikonoxxi s-sagrifiċċju li għamel il-Pakistan fil-ġlieda kontra t-terroriżmu. Il-Kunsill jappella lill-Pakistan biex jibni fuq il-passi li ħa għall-prevenzjoni u l-ġlieda kontra t-terroriżmu u kontra l-estremiżmu vjolenti, partikolarment permezz ta' miżuri li jipprevjenu diskors ta' mibegħda, irażżnu l-finanzjament ta' organizzazzjonijiet terroristiċi, jinfurzaw il-projbizzjoni fuq organizzazzjonijiet proskritti, jieħdu passi effettivi kontra l-persekuzzjoni reliġjuża, u jirreġistraw u jirregolaw madrassas. 6. L-UE hija mħassba serjament dwar id-deċiżjoni tal-Pakistan li jneħħi l-moratorju fuq l-eżekuzzjonijiet li kien ilu fis-seħħ mill-2008 u li jissokta l-eżekuzzjonijiet b'pass allarmanti. L-UE topponi bil-qawwa l-piena tal-mewt fil-każijiet kollha u appellat b'mod konsistenti għall-abolizzjoni universali tagħha. L-UE tħeġġeġ lill-Pakistan biex minnufih jerġa' jdaħħal il-moratorju biex jinbidlu s-sentenzi tal-persuni kkundannati għall-mewt bħala l-ewwel passi lejn l-abolizzjoni tal-piena tal-mewt u biex iħares b'mod sħiħ l-obbligi internazzjonali kollha tiegħu. Il-Pakistan huwa parti għall-Patt Internazzjonali dwar id-Drittijiet Ċivili u Politiċi, il-Konvenzjoni dwar id-Drittijiet tat-Tfal, u l-Konvenzjoni kontra t-Tortura, li jaffermaw id-dritt għal proċess ġust, jipprojbixxu l-piena tal-mewt għal delitti mwettqa minn persuni taħt it-tmintax-il sena u jirrikjedu li ssir investigazzjoni imparzjali minnufih fejn ikun hemm għaliex wieħed raġonevolment jemmen li saret tortura. L-implimentazzjoni effettiva ta' dawn il-konvenzjonijiet hija rekwiżit taħt l-iskema tal-GSP+. 7. Fit-8 ta' Mejju 2015, ħelikopter tal-armata Pakistana li kien qed iġorr xi diplomatiċi, inklużi diplomatiċi tal-UE, iġġarraf mal-inżul f'Gilgit-Baltistan, il-Pakistan, matul żjara ta' tlitt ijiem f'żoni tat-Tramuntana tal-Pakistan. Il-Kunsill jixtieq jirringrazzja lill-Pakistan għall-assistenza tiegħu wara t-tiġrif tal-ħelikopter u jilqa' l-ħruġ bikri tar-rapport ta' investigazzjoni sabiex jiġi żgurat segwitu adegwat. 8. L-UE tibqa' impenjata b'mod sħiħ li tkompli d-djalogu u l-involviment tagħha mal-Pakistan fil-qafas tal-Pjan ta' Impenn ta' 5 snin. Skont il-progress miksub fuq l-elementi ewlenin tal-Pjan ta' Impenn, inklużi d-drittijiet tal-bniedem, dan jista' jwassal għat-tielet Summit ad hoc bejn l-UE u l-Pakistan. Ara l-paġna tal-laqgħa